SET ปิดเช้าลบ 3 จุด นลท.รอตัวเลขว่างงานสหรัฐคืนนี้
SET ปิดเช้าลบ 3 จุด แกว่งแคบไร้ปัจจัยใหม่ นักลงทุนรอประชุมเฟดสัปดาห์หน้าและตัวเลขว่างงานสหรัฐคืนนี้ แนวโน้มช่วงบ่ายคาดตลาดยังยืนได้เหนือแนวรับสำคัญ 1,615 จุด และให้แนวต้าน 1,625 จุด
SET ปิดเช้าลบ 3 จุด แกว่งแคบไร้ปัจจัยใหม่ นักลงทุนรอประชุมเฟดสัปดาห์หน้าและตัวเลขว่างงานสหรัฐคืนนี้ แนวโน้มช่วงบ่ายคาดตลาดยังยืนได้เหนือแนวรับสำคัญ 1,615 จุด และให้แนวต้าน 1,625 จุด
8 ธ.ค. 2565

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยในช่วงเช้าที่ผ่านมาแกว่งแคบๆ ปรับตัวลงมาหาแนวรับสำคัญที่ 1,615 จุด เนื่องจากยังไม่มีปัจจัยใหม่ๆ เข้ามาสนับสนุน รวมถึงนักลงทุนอยู่ระหว่างรอติดตามการประชุมธนาคารกลางสหรัฐ (เฟด) สัปดาห์หน้า และตัวเลขผู้ขอรับสวัสดิการว่างงานรายสัปดาห์ของสหรัฐคืนนี้ เพื่อหาสัญญาณบ่งชี้ทิศทางอัตราดอกเบี้ยสหรัฐ
ทั้งนี้ตลาดคาดว่าตัวเลขการว่างงานของสหรัฐจะเพิ่มขึ้น 2.3 แสนตำแหน่ง หากออกมาน้อยกว่าคาดจะสะท้อนภาพตลาดแรงงานแข็งแกร่ง หนุนให้เฟดเดินหน้าปรับขึ้นอัตราดอกเบี้ยต่อเนื่อง แม้จะเป็นการปรับขึ้นในอัตราที่ชะลอลง แต่ยังสามารถปรับขึ้นได้อีกหลายครั้งในปีหน้า ซึ่ง บล.ไอร่า คาดว่าเฟดจะขึ้นดอกเบี้ยในปีหน้าอีก 2 ครั้ง 0.50% และ 0.25%
ส่วนประเด็นนักลงทุนรายย่อยนัดรวมตัวกันหยุดเทรดในวันนี้เพื่อแสดงออกถึงการคัดค้านภาษีขายหุ้นนั้น ไม่ได้ส่งผลกระทบต่อมูลค่าการซื้อขายอย่างมีนัยสำคัญ โดยครึ่งเช้ามูลค่าการซื้อขายเฉลี่ยอยู่กว่า 20,000 ล้านบาท และครึ่งบ่ายก็น่าจะคล้ายกับช่วงเช้า ซึ่งจะใกล้เคียงกับในช่วงที่ผ่านมาที่มีมูลค่าซื้อขายเฉลี่ยต่อวันอยู่ที่ระดับ 50,000 ล้านบาท
สำหรับแนวโน้มช่วงบ่าย นายณรงค์เดช คาดว่า ตลาดฯ น่าจะยังยืนเหนือแนวรับสำคัญที่ 1,615 จุด ได้ และให้แนวต้านที่ 1,625 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BDMS มูลค่าการซื้อขาย 1,446.30 ล้านบาท ปิดที่ 28.25 บาท ลดลง 0.25 บาท
PTT มูลค่าการซื้อขาย 1,265.76 ล้านบาท ปิดที่ 31.75 บาท ลดลง 0.50 บาท
DELTA มูลค่าการซื้อขาย 1,175.30 ล้านบาท ปิดที่ 700.00 บาท เพิ่มขึ้น 6.00 บาท
PTTEP มูลค่าการซื้อขาย 981.79 ล้านบาท ปิดที่ 173.00 บาท ลดลง 3.00 บาท
BEM มูลค่าการซื้อขาย 741.43 ล้านบาท ปิดที่ 9.55 บาท เพิ่มขึ้น 0.10 บาท